

# Илдар Халиков Кытайның Аньхой провинциясе делегациясе белән очрашты

*25.06.2014*


Бүген Казанда Татарстан Премьер-министры Илдар Халиков губернатор урынбасары Хуа Цзяньхуэй җитәкчелегендәге Кытайның Аньхой провинциясе делегациясе белән очрашты. Очрашу ТР Хөкүмәте йортында узды, анда ТР вице-премьеры – сәүдә һәм сәнәгать министры Равил Зарипов, ТР вице-премьеры – фән һәм мәгариф министры Энгель Фәттахов катнашты.


Очрашу барышында Илдар Халиков Кытай делегациясе әгъзаларына Татарстанның социаль –икътисади үсеше турында сөйләде, Татарстанның Россиядә яхшы инвестицион климатка ия булган алдынгы төбәкләрнең берсе булуын билгеләде.


“Кытай Татарстан Республикасы өчен дә һәм Россия Федерациясе өчен дә стратегик партнер булып тора,- дип белдерде Илдар Халиков. – ТР да алга киткән нефть, нефть-химия сәнәгате, машина төзелеше бар”. Татарстан Премьер-министры фикеренчә, бу юнәлешләр Кытай партнерлары өчен кызыклы булырга мөмкин.


Үз чиратында Хуа Цзяньхуэй шулай ук үз төбәге турында сөйләде, икътисад һәм гуманитар өлкәләрдә Татарстан белән хезмәттәшлек итүгә кызыксыну белдерде.



*ТР Президенты матбугат хезмәте. Михаил Миронов*
Илдар Халиков Кытайның Аньхой провинциясе делегациясе белән очрашты